Goeie Nuus: Theunis Nel sterk aanTheunis Nel en sy vrou Mareli (regs), saam met dr Van Dyk. Foto: Facebook Theunis Nel, akteur en aanbieder van die motorfietsprogram Woema op kykNET, het gister vir die eerste keer in ŉ rolstoel gesit nadat hy op 10 November in ŉ ernstige motorfietsongeluk betrokke was. Sy vrou Mareli Nel het Donderdag aan Maroela Media gesê hoewel sy vordering hulle almal verbaas, lê daar nog ŉ lang pad voor. “Hy het nog baie pyn en daar lê nog ŉ lang pad vir ons voor, maar sy vordering is goed,” het Mareli gesê. Maroela Media het vroeër berig Nel se regterarm moes na die ongeluk noodgedwonge geamputeer word om sy lewe te red. Nel is nog steeds in die Unitas-hospitaal in Centurion waar hy intensiewe fisioterapie ontvang. Hy het ŉ week gelede op die Facebook-ondersteuningsgroep, Theunis Nel – WOEMA – Updates!, wat meer as 4 600 lede het, ŉ brief geskryf waarin hy skertsend begin met: “Ek is nou ŉ leftie, so dit vat bietjie langer as gewoonlik, jammer vir die lang wag.” In die brief vertel hy hoe verstom hy is oor die mense wat vir hom en sy gesin bid. “Dit gee my net meer rede om weer op te staan en te midde van die storm weer terug te gee aan julle,” het Nel geskryf. Lees vorige berigte oor die voorval hier.